google/wiki40b huggingface dataset:
Διαιρέτης τάσης

Ο διαιρέτης τάσης ή διαιρέτης δυναμικού είναι μία απλή κυκλωματική διάταξη η οποία αποτελείται από δύο αντιστάτες συνδεδεμένους εν σειρά, στα άκρα των οποίων εφαρμόζεται η τάση εισόδου. Ως τάση εξόδου λαμβάνεται η διαφορά δυναμικού ανάμεσα στους ακροδέκτες της μίας εκ των δύο αντιστάσεων. Οι τιμές που μπορεί να πάρει η τάση εξόδου κυμαίνονται από το 0 έως την τάση εισόδου.

Ανάλυση

Η ανάλυση του κυκλώματος ενός διαιρέτη τάσης είναι αρκετά απλή. Σύμφωνα με την θεωρία των ηλεκτρικών κυκλωμάτων, η ένταση του ρεύματος που διαρρέει το κύκλωμα των δύο αντιστατών εν σειρά προκύπτει από την διαίρεση της τάσης που εφαρμόζεται στα άκρα του κυκλώματος προς το άθροισμα των τιμών των εν σειρά αντιστάσεων. Η τάση εξόδου είναι ουσιαστικά η τάση που αναπτύσσεται στα άκρα της δεύτερης αντίστασης. Η τάση αυτή μπορεί να βρεθεί εάν πολλαπλασιάσουμε το ρεύμα που διαρρέει την αντίσταση επί την τιμή της. Ο συλλογισμός αυτός μπορεί να δοθεί μαθηματικά με τους ακόλουθους τύπους:
Από την παραπάνω ανάλυση προκύπτει πως, με κατάλληλη εκλογή των ηλεκτρικών αντιστάσεων του κυκλώματος, μπορούμε να πάρουμε στην έξοδο οποιαδήποτε τιμή τάσης ανάμεσα στο 0 και την τάση εισόδου.

Ειδικές Περιπτώσεις

Στην περίπτωση που η αντίσταση R₁ είναι πολύ μικρότερη σε σχέση με την R₂, η τάση στην έξοδο θα είναι περίπου ίση με την τάση εισόδου. Επίσης, στην περίπτωση που η αντίσταση R₂ είναι πολύ μικρότερη σε σχέση με την R₁, η τάση εξόδου θα πλησιάζει το 0. Τέλος, εάν θεωρήσουμε ότι οι δύο αντιστάσεις είναι ίσες (R₁ = R₂), τότε η τάση εξόδου θα είναι ακριβώς το μισό της τάσης εισόδου.
Εάν θέλουμε να προσθέσουμε φορτίο στον διαιρέτη τάσης, τότε αντί της αντίστασης R₂ θα πρέπει να εισάγουμε στους τύπους τον παράλληλο συνδυασμό της αντίστασης R₂ και της αντίστασης Rᵢₙ, όπου η δεύτερη είναι η αντίσταση εισόδου του κυκλώματος που έχουμε θεωρήσει ως φορτίο.

Χρήσεις

Ο διαιρέτης τάσης χρησιμοποιείται όταν θέλουμε να προσαρμόσουμε την τάση εισόδου μιας διάταξης (π.χ. μιας ενισχυτικής διάταξης) ή ενός ηλεκτρονικού εξαρτήματος (π.χ. ενός τρανζίστορ) έτσι ώστε να τροφοδοτήσουμε το κύκλωμα είτε με τάση που βρίσκεται μέσα στα όρια ασφαλούς λειτουργίας του ή με τάση που θα μας δώσει μια επιθυμητή τάση εξόδου και τον επιθυμητό συντελεστή απολαβής.
Πατριωτικό Δίκτυο Αφύπνισης

Ιστορικό

Το Πατριωτικό Δίκτυο Αφύπνισης ιδρύθηκε στις 7 Απριλίου 2014, από τον πρώην Περιφερειάρχη Κεντρικής Μακεδονίας και στέλεχος της Νέας Δημοκρατίας, Παναγιώτη Ψωμιάδη.
Στις 14 Απριλίου 2014, ανακοινώθηκε σε κοινή συνέντευξη τύπου η συνεργασία της Ένωσης για την Πατρίδα και τον Λαό με τον Παναγιώτη Ψωμιάδη και το Πατριωτικό Δίκτυο Αφύπνισης, εν όψει των ευρωεκλογών του 2014. Ο Παναγιώτης Ψωμιάδης συμμετείχε στο ψηφοδέλτιο του κόμματος.
Στις ευρωεκλογές ο συνασπισμός κατάφερε να συγκεντρώσει μόλις το 1,04% της λαϊκής ψήφου, και δεν εξέλεξε ευρωβουλευτή. O Παναγιώτης Ψωμιάδης ήταν πρώτος σε σταυρούς προτίμησης, λαμβάνοντας 27.222.
Το Πατριωτικό Δίκτυο Αφύπνισης, μετά τις Ευρωεκλογές, αποφάσισε αυτόνομη πορεία.
Αποθετήριο ωφέλιμων εντόμων

Το beetle bank ή άλλως στα Ελληνικά αποθετήριο ωφέλιμων εντόμων, θεματοφυλάκιο ωφέλιμων εντόμων, θεματοφυλάκιο ωφέλιμων ζώων, χώρος φωλιάσματος σκαθαριών, είναι στη γεωργία και την φυτοκομία (horticulture), μια μορφή βιολογικού ελέγχου των επιβλαβών οργανισμών. Πρόκειται για λωρίδες ή ζώνες γης, όπου φυτεύονται αγρωστίδες ή ποοειδή (Poaceae) (χόρτα δέσμες) (bunch grasses) ή / και πολυετή φυτά, εντός ενός καλλιεργούμενου αγρού ή κήπου, όπου περιθάλπουν και παρέχουν το βιότοπο (habitat (ecology)) για τα ωφέλιμα έντομα (beneficial insects), τα πτηνά και τα άλλα είδη της πανίδας που έχουν ως λεία τους τα παράσιτα.

Χρήση

Οι χώροι φωλιάσματος σκαθαριών συνήθως αποτελούνται από φυτά όπως ηλιοτρόπια, βίκια φάβα (Vicia faba), Centaurea cyanus, κόλιανδρο, μπουράντζα, Muhlenbergia, Stipa και buckwheats (Eriogonum spp.). Χρησιμοποιούνται επίσης, για να μειώσουν ή να αντικαταστήσουν τη χρήση των εντομοκτόνων και μπορούν επίσης να χρησιμεύσουν και ως βιότοπος για τα πτηνά και τα ευεργετικά τρωκτικά. Για παράδειγμα, έντομα, όπως η Chrysoperla carnea και η μύγα ιχνεύμων (Ichneumon fly), μπορούν να θηρεύουν τα παράσιτα. Η ιδέα αναπτύχθηκε από την Game & Wildlife Conservation Trust σε συνεργασία με το Πανεπιστήμιο του Σαουθάμπτον (University of Southampton).
Άλλα σημαντικά οφέλη μπορεί να είναι, ότι παρέχουν το βιότοπο για τους επικονιαστές (pollinators) και τα απειλούμενα είδη. Εάν χρησιμοποιηθούν τοπικά φυτά, ενδημική και εγχώρια χλωρίδα και πανίδα, υποστηρίζεται η αποκατάσταση της οικολογίας (restoration ecology).

Ιστορία του όρου

Σύμφωνα με το σχέδιο εισόδου του Μαρτίου του 2005, για το Αγγλικό Λεξικό της Οξφόρδης, ο όρος χρησιμοποιήθηκε για πρώτη φορά στις αρχές του 1990, με τα δημοσιευμένα παραδείγματα, που συμπεριλήφθηκαν στην έκδοση της 22ας Αυγούστου 1992 του New Scientist και στην αναφορά της 12ης Οκτωβρίου 1994, στο κοινωνικό τμήμα της εφημερίδας The Guardian:
«Χώροι φωλιάσματος σκαθαριών (beetle banks), μια πρόσφατη πρωτοβουλία του Game Conservancy Trust, θα βοηθούσε επίσης να ενθαρρυνθεί το φώλιασμα πουλιών στο έδαφος, δημιουργώντας παράλληλα την κάλυψη των εντόμων που τρέφονται από αφίδες, με περισσότερες επιστροφές από την εξοικονόμηση των αφιδοκτόνων (aphicides).
ΑΕΚ Πειραιώς

Η Αθλητική Ένωση Κωνσταντινουπολιτών Πειραιώς ή απλά «ΑΕΚ Πειραιώς» όπως και αναφέρεται συχνά, υπήρξε ιστορικό ποδοσφαιρικό σωματείο με έδρα το Νέο Φάληρο του Πειραιά. Ήταν διαφορετικό σωματείο από την Αθλητική Ένωση Κεντρικού Φαλήρου (ΑΕΚ Φαλήρου και νυν ΑΟΚ Φαλήρου), αλλά πολλές φορές γινόταν σύγχυση από τα κοινά αρχικά (ΑΕΚ). Για το λόγο αυτό το 1960 μετονομάστηκε σε Αθλητικό Όμιλο Ελλήνων Κωνσταντινουπολιτών, γνωστός και ως «ΑΟΕΚ». Διαλύθηκε το 1968. Με τη φανέλα της ομάδας αγωνίστηκαν σπουδαίοι ποδοσφαιριστές, μεταξύ των οποίων οι Γιάννης Βάζος, Γιώργος Γάσπαρης κ.α.

Ιστορικό

Η «Αθλητική Ένωσις Κωνσταντινουπολιτών Πειραιώς» γνωστή και σε σύντμηση ως «ΑΕΚ Πειραιώς» ιδρύθηκε το 1926 και το 1927 εντάχθηκε στην Ε.Π.Σ. Πειραιώς. Αναγνωρίστηκε από την Ε.Π.Ο. με Αριθμό Μητρώου Ε.Π.Ο. 32, αποτελώντας από τα πρώτα αναγνωρισμένα σωματεία της. Μετείχε ανελλιπώς στα πρωταθλήματά της ως τη σεζόν 1967-68. Ένας από τους πρώτους ποδοσφαιριστές που έπαιξαν στην ομάδα ήταν ο μετέπειτα σπουδαίος γκολτζής του Ολυμπιακού Γιάννης Βάζος, το 1931. Στις 6 Σεπτεμβρίου 1931 έδωσε φιλικό αγώνα με την ΑΕΚ Αθηνών εκτός έδρας και ηττήθηκε με 1-8. Στο ματς αυτό με την ΑΕΚ Πειραιώς αγωνίστηκαν οι: Υψηλάντης (46΄ Γιάμαλης της ΑΕΚ Αθήνας), Λαζαρίδης, Μαύρος, Κυπριώτης, Καραγιάννης, Δέρβος, Ρουμπάνης, Χατζόπουλος, Σταυράκης, Φυλακτός, Αρτόπουλος.
Μια άλλη σπουδαία ποδοσφαιρική φυσιογνωμία που αγωνίστηκε προπολεμικά στην ΑΕΚ Πειραιώς ήταν ο διεθνής αμυντικός Γιώργος Γάσπαρης, ο οποίος ήρθε στην ομάδα το 1935 από τον Απόλλωνα Αθηνών και αγωνίστηκε με την ΑΕΚ Πειραιώς τη σεζόν 1935-36 στο πρωτάθλημα της Α΄ Πειραιώς, πριν πάρει μεταγραφή για την ΑΕΚ Αθηνών. Μάλιστα κλήθηκε στην Εθνική Ελλάδος και αγωνίστηκε ως βασικός στις 19/06/1936 στο φιλικό ματς: Αίγυπτος-Ελλάδα: 3-1. Υπήρξε ο μοναδικός διεθνής ποδοσφαιριστής στην ιστορία της ΑΕΚ Πειραιά.
Μεταπολεμικά η ΑΕΚ Πειραιώς συνέχισε να μετέχει στα πρωταθλήματα της ΕΠΣ Πειραιά, στη Β΄ ή Γ΄ κατηγορία. Από τα μέσα της δεκαετίας του '50, που ο Αιολικός Φαλήρου μετονομάστηκε σε «ΑΕ Κεντρικού Φαλήρου» («ΑΕΚ Φάληρου»), άρχισε να δημιουργείται μια σύγχυση ανάμεσα στις δυο ομάδες. Έτσι το 1960 η «ΑΕ Κωνσταντινουπολιτών Πειραιώς» («ΑΕΚ Πειραιώς») μετονομάστηκε σε «ΑΟ Ελλήνων Κωνσταντινουπολιτών» («ΑΟΕΚ.»), ονομασία με την οποία αγωνίστηκε ως τη σεζόν 1967-68 στις μικρές κατηγορίες της ΕΠΣΠ. Στη συνέχεια διαλύθηκε.
God Bless Fiji

Το «God Bless Fiji» είναι ο εθνικός ύμνος των Νήσων Φίτζι. Γράφτηκε από τον Μάικλ Φράνσις Αλεξάντερ Πρέσκοτ και υιοθετήθηκε το 1970, με την ανεξαρτησία του κράτους.
Οι δυο εκδοχές στα αγγλικά και στη γλώσσα Φίτζι έχουν ελάχιστες ομοιότητες μεταξύ τους.

Προτεινόμενη αλλαγή

Τον Αύγουστο του 2008 προτάθηκε από την κυβέρνηση μια αλλαγή στον εθνικό ύμνο. Η κυβέρνηση συγκεκριμένα πρότεινε να γραφεί ο ύμνος στις τρεις κυριότερες γλώσσες των Φίτζι: τα φιτζιανά, την Χίντι και τα αγγλικά.
1572 Ποζνανία

Φυσικά χαρακτηριστικά

Η μέση διάμετρος της Ποζνανίας εκτιμάται σε 33,62 ± 2,5 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,156 ± 0,026. Η Ποζνανία περιστρέφεται γύρω από τον εαυτό της μία φορά κάθε 8 ώρες και 3 λεπτά.
Εβραιομνήματα Πάτρας

Τα Εβραιομνήματα είναι συνοικία της Πάτρας, η οποία συνορεύει με τις συνοικίες Κρητικά και Αρόη και βρίσκεται ανάμεσά τους.

Ονομασία

Οφείλει την ονομασία της στο ότι από την περίοδο της Ρωμαιοκρατίας έως και την Τουρκοκρατία είχαν εγκατασταθεί εκεί Εβραίοι ενώ εκεί υπήρχε το εβραϊκό νεκροταφείο· σήμερα στην περιοχή έχουν βρεθεί λίγοι εβραϊκοί τάφοι.

Ιστορία

Κατά την Τουρκοκρατία εκεί ήταν η Εβραϊκή συνοικία της πόλης, που λεγόταν Εβραιομαχαλάς και Τσιφούτ Μαχαλάς, και σε μικρή απόσταση το εβραϊκό νεκροταφείο. Αργότερα και κυρίως μετά την Επανάσταση του ’21 οι Εβραίοι της Πάτρας μετακινήθηκαν σε νέα συνοικία στην παραλία του Αγίου Ανδρέα, το Τσιβδί, εγκαταλείποντας την παλιά συνοικία καθώς και το εκεί νεκροταφείο. Μετά την Επανάσταση και την σχεδόν ολοκληρωτική καταστροφή της Πάτρας το νεκροταφείο καταστράφηκε και τα περισσότερα μάρμαρα του χρησιμοποιήθηκαν στην κατασκευή νέων κτιρίων. 
Στη συνοικία κατά τη διάρκεια κατασκευής της Μίνι Περιμετρικής Οδού της Πάτρας βρέθηκαν πολλά αρχαία εξαιτίας των οποίων η Μίνι Περιμετρική στο συγκεκριμένο σημείο υπογειοποιήθηκε.
Συντελεστής Τζίνι

Ο συντελεστής Τζίνι ή συντελεστής Gini είναι μια μέτρηση της στατιστικής διασποράς που προορίζεται να αντιπροσωπεύει την κατανομή του εισοδήματος ή του πλούτου των κατοίκων ενός έθνους και είναι το πιο συχνά χρησιμοποιούμενο μέτρο της ανισότητας. Αναπτύχθηκε από τον Ιταλό στατιστικό και κοινωνιολόγο Κοράντο Τζίνι και δημοσιεύθηκε στο βιβλίο του το  1912 με τίτλο «μεταβλητότητα και ευμεταβλητότητα» (Ιταλικά: Variabilità e mutabilità).
Ο συντελεστής Τζίνι μετρά την ανισότητα μεταξύ των αξιών μιας κατανομής συχνοτήτων (για παράδειγμα, επίπεδα εισοδήματος). Ένας μηδενικός συντελεστής Τζίνι εκφράζει την τέλεια ισότητα, όπου όλες οι τιμές είναι ίδιες (για παράδειγμα, όπου όλοι έχουν το ίδιο εισόδημα). Ο συντελεστής Τζίνι μιας μονάδας (ή 100%) εκφράζει τη μέγιστη ανισότητα μεταξύ των αξιών (π.χ., για ένα μεγάλο αριθμό ατόμων, όπου μόνο ένα άτομο έχει όλο το εισόδημα ή την κατανάλωση και όλοι οι άλλοι δεν έχουν, ο συντελεστής Τζίνι θα είναι σχεδόν ένας). Εντούτοις, μπορεί να προκύψει τιμή μεγαλύτερη από ένα, εάν ορισμένα άτομα αντιπροσωπεύουν αρνητική συμβολή στο σύνολο (για παράδειγμα, έχοντας αρνητικό εισόδημα ή πλούτο). Για μεγαλύτερες ομάδες, οι τιμές κοντά ή πάνω από 1 είναι πολύ απίθανες στην πράξη. Δεδομένης της εξομάλυνσης τόσο του σωρευτικού πληθυσμού όσο και του σωρευτικού μεριδίου του εισοδήματος που χρησιμοποιήθηκε για τον υπολογισμό του συντελεστή Τζίνι, το μέτρο δεν είναι υπερβολικά ευαίσθητο στις ιδιαιτερότητες της κατανομής του εισοδήματος, αλλά μόνο στο πώς τα εισοδήματα ποικίλουν σε σχέση με τα άλλα μέλη ενός πληθυσμού. Η εξαίρεση από αυτό είναι στην ανακατανομή του πλούτου με αποτέλεσμα να υπάρξει ελάχιστο εισόδημα για όλους τους ανθρώπους. Όταν ταξινομηθεί ο πληθυσμός, εάν η κατανομή του εισοδήματός τους προσεγγίζει μια γνωστή λειτουργία, τότε θα μπορούσαν να υπολογιστούν ορισμένες αντιπροσωπευτικές τιμές.
Ο συντελεστής Τζίνι προτάθηκε από τον Τζίνι ως μέτρο της ανισότητας του εισοδήματος ή του πλούτου. Για τις χώρες του ΟΟΣΑ, στα τέλη του 20ου αιώνα, λαμβάνοντας υπόψη την επίδραση των φόρων και των πληρωμών μεταφοράς, ο συντελεστής εισοδήματος Τζίνι κυμάνθηκε μεταξύ του 0,24 και του 0,49, με τη Σλοβενία ​​να είναι η χαμηλότερη και τη Χιλή να είναι η υψηλότερη. Οι αφρικανικές χώρες είχαν τους υψηλότερους συντελεστές Τζίνι το 2008-2009, με τη Νότια Αφρική να είναι η υψηλότερη στον κόσμο, υπολογιζόμενη σε διάφορα μεγέθη από 0,63 έως 0,7, παρόλο που ο αριθμός αυτός μειώνεται σε 0,52 μετά τη συνεκτίμηση της κοινωνικής βοήθειας και μειώνεται και πάλι σε 0,47 μετά τη φορολογία. Ο συνολικός συντελεστής Τζίνι το 2005 εκτιμάται ότι ήταν μεταξύ 0,61 και 0,68 από διάφορες πηγές.
Υπάρχουν ορισμένα προβλήματα στην ερμηνεία ενός συντελεστή Τζίνι. Η ίδια τιμή μπορεί να προκύψει από πολλές διαφορετικές καμπύλες κατανομής. Πρέπει να ληφθεί υπόψη η δημογραφική δομή. Οι χώρες με γήρανση του πληθυσμού ή με αύξηση των γεννήσεων, βιώνουν έναν αυξημένο συντελεστή Τζίνι προ φόρων, ακόμη και αν η πραγματική κατανομή του εισοδήματος για ενήλικες εργαζόμενους παραμένει σταθερή. Οι μελετητές έχουν επινοήσει πάνω από δώδεκα παραλλαγές του συντελεστή Τζίνι.
Τα Μυθικά Πλάσματα του Νότου

Πλοκή

Καθώς μια καταιγίδα πλησιάζει την απομακρυσμένη κοινότητα στο ποτάμι της Λουιζιάνα με το όνομα "Μπανιέρα", η εξάχρονη Χασπάπι και ο άρρωστος πατέρας Γουίνκ είναι αισιόδοξοι για τη ζωή και το μέλλον τους. Τα παιδιά στο σχολείο διδάσκονται από την Κυρία Μπαθσίμπα για τη φύση και την απελευθέρωση των προϊστορικών άουροχς, που προκλήθηκε από το λιώσιμο των πάγων. Στο σπίτι, η Χασπάπι φροντίζει τον εαυτό της καθώς ο πατέρας της αγνοείται. Όταν επιστρέφει σπίτι, φοράει νοσοκομειακά ρούχα. Οι δυο τους μαλώνουν και όταν η Χασπάπι γυρνάει σπίτι, του βάζει καταλάθος φωτιά. Ο Γουίνκ την κυνηγάει και τη χαστουκίζει. Όταν η Χασπάπι αντεπιτίθεται και τον χτυπάει στο στήθος, ο Γουίνκ καταρρέει. Η Χασπάπι, αφού συνειδητοποιεί τη ζημιά που προκάλεσε, τρέχει να βρει βοήθεια αλλά ο πατέρας λείπει όταν επιστρέφει. Εν τω μεταξύ στην Αρκτική, τα παγωμένα άουροχς παρασύρονται στον ωκεανό.
Πολλοί από τους κατοίκους της Μπανιέρας αρχίζουν να εγκαταλείπουν τα σπίτια τους εξαιτίας της καταιγίδας. Ο Γουίνκ επανεμφανίζεται και μαζί με τη Χασπάπει πηγαίνουν σπίτι για να αρχίσουν να στήνουν οδοφράγματα πριν η καταιγίδα χτυπήσει την πόλη. Σε μια προσπάθειά του να κάνει τη Χασπάπι να αισθανθεί καλύτερα, ο Γουίνκ αρχίζει να πυροβολεί τα σύννεφα. Την επόμενη μέρα, οι δυο τους περπατάνε στην κατεστραμένη κοινότητάς του. Οι κάτοικοι της Μπανιέρας γιορτάζουν και κάνουν σχέδια για να ξαναχτίσουν την κοινότητά τους, αλλά όλα αρχίζουν να πεθαίνουν εξαιτίας του αλατισμένου νερού που έφερε η καταιγίδα. Ο Γουίνκ σκέφτεται ένα σχέδιο για την ααποστράγγιση του νερού καταστρέφοντας το φράγμα του ποταμού. Μαζί με κάτι φίλους του βάζουν δυναμίτη και κάνουν μία τρύπα στο φράγμα. Όλα πάνε βάση σχεδίου όταν οι αρχές καταφτάνουν και επιβάλλουν υποχρεωτική εκκένωση, μεταφέροντας του κατοίκους της Μπανιέρας σε ένα καταφύγιο έκτακτης ανάγκης. Εκεί ο Δόκτωρ Μαλόνι χειρουργέι τον Γουίνκ αλλά δεν τον γιατρεύει. Στην πρώτη ευκαιρία οι κάτοικοι της Μπανιέρας το σκάνε και επιστρέφουν στα σπίτια τους.
Έχοντας επίγνωση της κατάστασης του πατέρα της, η Χασπάπι φεύγει σε αναζήτηση της μητέρας της. Μαζί με φίλους της κολυμπάνε μέχρι ένα πλωτό μπαρ. Η Χασπάπι γνωρίζει τη μαγείρισα η οποία μπορεί να είναι η μητέρα της αν και η γυναίκα δεν την αναγνωρίζει. Η μαγείρισα της λέει ότι μπορεί να μείνει αν θέλει, αλλά η Χασπάπι λέει ότι πρέπει να γυρίσει σπίτι. Η Χασπάπι επιστρέφει πίσω στο σπίτι όπου έρχεται αντιμέτωπη με τα άουροχς που απελευθερώθηκαν από τον πάγο. Καθώς τα άουροχς φεύγουν, η Χασπάπι μπαίνει μέσα στο σπίτι και λέει το τελευταίο αντίο στον ετοιμοθάνατο Γουίνκ, ακούγοντας τον τελευταίο χτύπο της καρδιάς του. Βάζει φωτιά στη νεκρική πυρά του πατέρα της, ενώ στέκεται αλληλέγγυη μαζί με τους εναπομείναντες κατοίκους της Μπανιέρας.

Box office

Με προϋπολογισμό 1.800.000 δολάρια, η ταινία Τα Μυθικά Πλάσματα του Νότου έκανε άνοιγμα τριημέρου στην 27η θέση με 169.702 δολάρια. Οι συνολικές εισπράξεις στο αμερικανικό box office έφτασαν τα 12,7 εκατομμύρια δολάρια και στον υπόλοιπο κόσμο συγκέντρωσε 8,3 εκατομμύρια δολάρια. Παγκοσμίως απέφερε 21,1 εκατομμύρια δολάρια.
Ντένις Αλίμπετς

Πρώτα χρόνια

Γεννήθηκε στη Μανγκάλια της επαρχίας Κωνστάντζας και είναι ταταρικής καταγωγής. Οι γονείς του χώρισαν όταν ο ίδιος ήταν έξι ετών με αποτέλεσμα να μεγαλώσει με τη μητέρα του. Ξεκίνησε το ποδόσφαιρο από τα τμήματα υποδομής της Callatis Mangalia που εδρεύει στη γενέτειρά του και το 2006 είχε ένα σύντομο πέρασμα από τα τμήματα υποδομής της Στεάουα προτού μεταγραφεί στη Φάρουλ Κονστάντσα με την οποία έκανε το ντεμπούτο του τη σεζόν 2008/09 στην Α΄ Κατηγορία του ρουμανικού πρωταθλήματος. Η ολοκλήρωση των αγωνιστικών υποχρεώσεων βρήκε τον Αλίμπετς με 2 τέρματα σε 18 αγώνες, ενώ από την πλευρά της, η Φαρούλα κατετάγη 16η σε σύνολο 18 ομάδων και υποβιβάστηκε.

Στην Ίντερ

Τον Ιούλιο του 2009 υπέγραψε πολυετές συμβόλαιο συνεργασίας με την Ίντερ Μιλάνου και ακολούθως εντάχθηκε στην ομάδα νέων του ιταλικού συλλόγου. Το καλοκαίρι του επόμενου έτους προωθήθηκε στην πρώτη ομάδα και τον Νοέμβριο του 2010 πραγματοποίησε την παρθενική του εμφάνιση στο Καμπιονάτο περνώντας ως αλλαγή σε αναμέτρηση εναντίον της Κιέβο Βερόνα. Η ολοκλήρωση των αγωνιστικών υποχρεώσεων τον βρήκε με 2 συνολικά συμμετοχές σε αγώνες πρωταθλήματος. Ο Αλιμπέτς πέρασε τα επόμενα χρόνια του συμβολαίου του με την Ίντερ ως δανεικός, αγωνιζόμενος στις Μέχελεν, Βιτόρουλ Κονστάντσα και Μπολόνια.

Επιστροφή στη Ρουμανία

Κατά τη μεταγραφική περίοδο του Ιανουαρίου του 2014 αποκτήθηκε από τη Άστρα Τζιούρτζιου, επιστρέφοντας μόνιμα στο ρουμανικό πρωτάθλημα (είχε προηγηθεί τη σεζόν 2012/13 το πέρασμά του από τη Βιτορούλ με τη μορφή δανεισμού από την Ίντερ). Στην Άστρα έμεινε μέχρι τον Ιανουάριο του 2017, μετρώντας 32 γκολ σε 64 αγώνες πρωταθλήματος, πανηγυρίζοντας παράλληλα την κατάκτηση ενός πρωταθλήματος (2015/16), ενός κυπέλλου (2013/14) και δύο σούπερ καπ (το 2014 και το 2016), ενώ αναδείχτηκε Ρουμάνος Ποδοσφαιριστής της Χρονιάς για το 2016. Τον Ιανουάριο του 2017 μεταγράφηκε στη Στεάουα, στην οποία αγωνίζεται μέχρι σήμερα.

Εθνική ομάδα

Αφού διετέλεσε επί σειρά ετών διεθνής με τις μικρές εθνικές ομάδες της Ρουμανίας (U17, U19 και U21), ο Αλίμπετς πραγματοποίησε τον Οκτώβριο του 2015 το ντεμπούτο του με την Εθνική ανδρών της Ρουμανίας, περνώντας ως αλλαγή στις καθυστερήσεις του εκτός έδρας αγώνα με τα Νησιά Φερόε που έληξε με επικράτηση των Ρουμάνων (3-0). Στη συνέχεια συμπεριλήφθηκε στην αποστολή της Ρουμανίας για την τελική φάση του Euro 2016, όπου αγωνίστηκε στις αναμετρήσεις με τη Γαλλία και την Αλβανία.
Καταλανική μυθολογία

Η καταλανική μυθολογία αποτελείται από παραδοσιακούς μύθους, παλιές ιστορίες και θρύλους των περιοχών όπου χρησιμοποιούνταν η καταλανική γλώσσα, με επίκεντρο την ίδια την Καταλονία και τις Καταλανικές Χώρες. Οι ιστορίες αυτές πέρασαν από γενιά σε γενιά ως προφορική λαϊκή παράδοση της περιοχής αυτής της Ισπανίας, γι' αυτό και παρουσιάζουν ομοιότητες με τις μυθολογίες γειτονικών περιοχών (π.χ. βασκική μυθολογία).

Πηγές των μύθων

Η προέλευση των καταλανικών μύθων πηγάζει από τα προρωμαϊκά πιστεύω των λαών της περιοχής, τα οποία αναμείχθηκαν με παγανιστικά στοιχεία της ρωμαϊκής θρησκείας: Λάρες, νύμφες, ξωτικά, γνώμοι, νεράιδες. Ο εκχριστιανισμός της Ρωμαϊκής Αυτοκρατορίας και το Διάταγμα των Μεδιολάνων το 313 οδήγησαν στη σταδιακή παρακμή των παλαιών θρησκειών, ωστόσο στις αγροτικές περιοχές η διείσδυση του χριστιανισμού δεν ήταν τόσο έντονη. 
Η εμφάνιση του Ισλάμ και η προέλασή του μέχρι την Ιβηρική χερσόνησο οδήγησε στη δημιουργία τοπικών θρύλων και ιστοριών, οι οποίες σχετίζονταν για παράδειγμα είτε από την κατοχή των Σαρακηνών είτε με τους Φράγκους, όπως το Τραγούδι του Ρολάνδου, κάτι που υποδεικνύει υπολείμματα παγανιστικών στοιχείων στις αγροτικές περιοχές. Τα μαγικά τελετουργικά, τα παραμύθια και οι διάφοροι μύθοι αποτελούσαν μια προσπάθεια καλύτερης κατανόησης της χρήσης των βοτάνων, καθώς και της ιστορίας και του τρόπου ζωής της τοπικής κοινωνίας. 
Η Ρωμαιοκαθολική Εκκλησία που ακολούθησε στη συνέχεια ενσωμάτωσε στις τοπικές της δοξασίες ορισμένους τέτοιους μύθους, όπως για παράδειγμα ο Άγιος Γεώργιος εναντίον του δράκοντα. Εξάλλου, κατά την επιδημία της βουβωνικής πανώλης αναπτύχθηκε το συνήθειο των "χορών του θανάτου" ή "μακάβριων χορών", που συνεχίστηκαν για αιώνες σε διάφορες περιοχές της Καταλονίας. 
Κατά το Μεσαίωνα, όλες οι παλιές μυθολογικές φιγούρες θεωρούνταν "δαιμονικά στοιχεία" που συνδέονταν με τη μαγεία και διώκονταν από την Ρωμαιοκαθολική Εκκλησία. Η Ιερά Εξέταση προχωρούσε σε δημόσιες εκτελέσεις και καύσεις αντικειμένων με στόχο την εξάλειψη της μαγείας. Ο ορθολογισμός του 17ου και 18ου αιώνα υποβιβάζει τις πεποιθήσεις σχετικά με τη μαγεία και τα φανταστικά όντα σε ιστορίες για παιδιά και στοιχεία των λαϊκών τοπικών εθίμων και παραδόσεων.
Κατά τη διάρκεια και μέχρι το 19ο αιώνα, η Καταλανική Αναγέννηση και ο μοντερνισμός διαπνέονται από καταλανικές μυθολογικές επιρροές και πολλοί συγγραφείς επιζητούν να βρουν και να καταγράψουν στοιχεία της λαϊκής παράδοσης, με χαρακτηριστική φυσιογνωμία τον Ζοάν Αμάδες.
Βάραθρον

Το Βάραθρον ήταν τάφρος, ή χαράδρα ή γκρεμός στην Αρχαία Αθήνα, στα εδάφη της φυλής των Οινηιδών (κώμη των Κειριαδών). Ρίχνονταν εντός αυτού οι καταδικασθέντες σε θάνατο κατά την αρχαιοελληνική περίοδο. Αντιστοιχούσε με τον Καιάδα της Λακεδαίμονας, φτάνοντας, μάλιστα, σε ορισμένες περιπτώσεις να συγχέεται με τον τελευταίο.
Συνθήκη του Κιέλου

Η Συνθήκη του Κιέλου υπεγράφη στις 14ης Ιανουαρίου 1814 μεταξύ αφενός της Σουηδίας και του Ηνωμένου Βασιλείου και αφετέρου του Δανό-Νορβηγικού βασιλείου. Με αυτήν την συνθήκη, ο Δανός βασιλιάς, σύμμαχος της ηττημένης Γαλλίας του Ναπολέοντα, παραχώρησε τη Νορβηγία στον βασιλιά της Σουηδίας με αντάλλαγμα τις Σουηδικές κτήσεις στην Πομερανία. Ωστόσο, η συνθήκη δεν τέθηκε σε εφαρμογή ως είχε - αν και η Δανία ουδέποτε ανέκτησε την Νορβηγία - μια που η Νορβηγία την παραβίασε ανακηρύσσοντας την ανεξαρτησία της, υιοθετώντας σύνταγμα και εκλέγοντας τον πρίγκιπα Κρίστιαν Φρέντερικ (Christian Frederik) βασιλιά. Η Σουηδία, η οποία τελικά κατέλαβε την Νορβηγία δια των όπλων, αρνήθηκε τα παραχωρήσει την Πομερανία στην Δανία η οποία και περιήλθε στην Πρωσία μετά το Συνέδριο της Βιέννης.
Η Νορβηγία τελικά δέχτηκε με τη Σύμβαση του Μος να εισέλθει σε προσωπική ένωση με τη Σουηδία.

Νορβηγικές κτήσεις

Η παραχώρηση της Νορβηγίας σύμφωνα με τη συνθήκη του Κιέλου δεν περιλάμβανε τις παλιές νορβηγικές υπερπόντιες κτήσεις (Νήσοι Φερόες, Ισλανδία, Γροιλανδία). Σαν αποτέλεσμα, η Δανία κράτησε υπό την κυριαρχία τις κτήσεις αυτές· η Νορβηγία δε, ποτέ δεν αναγνώρισε την εγκυρότητα της Συνθήκης του Κιέλου. Το 1931, ανακοίνωσε ότι η Ανατολική Γροιλανδία ήταν Νορβηγικό έδαφος, κάτι που διευθετήθηκε με την Νομικού καθεστώτος Ανατολικής Γροιλανδίας (1933) θέτοντας έτσι οριστικό τέλος στις εκκρεμότητες που είχε δημιουργήσει η Συνθήκη του Κιέλου.
Άγιος Παύλος Θεσσαλονίκης

Πρόσβαση

Ο περιφερειακός της Θεσσαλονίκης σύνδεει τον Άγιο Παύλο μέσω του κόμβου 7Α. Ο ΟΑΣΘ εξυπηρετεί τον Άγιο Παύλο με την γραμμή 24 συνδέοντας τον Άγιο Παύλο με τον λόφο των Χιλίων Δένδρων και με της Πλατεία Ελευθερίας.
Νικόλαος Κούλας

Βιογραφία

Στα τέλη του 1925 ήταν υποψήφιος πρόεδρος στις πρώτες εκλογές για πρόεδρο της Κοινότητας Κατερίνης, όπου ηττήθηκε από τον Κωνσταντίνο Κουρκουμπέτη, καθώς ο τελευταίος συγκέντρωσε 8 ψήφους έναντι 7 για τον Κούλα, ο οποίος εξελέγη μέλος του Κοινοτικού Συμβουλίου. Επί προεδρίας του έγιναν σημαντικές προσπάθειες για την υδροδότηση της Κατερίνης από τις πηγές της Βρυάζας (από τα Πιέρια Όρη. Το σχετικό έργο ολοκληρώθηκε όταν η Κατερίνη ξεναέγινε Δήμος, μετά το 1929, και οδήγησε στην επίλυση του προβλήματος της λειψυδρίας στην πόλη.
Έπειτα από διαταγή του Νομάρχη Θεσσαλονίκης διεξήχθησαν νέες εκλογές στις 30 Μαρτίου 1927 και ο Κούλας εξελέγη πρόεδρος με 9 ψήφους έναντι 6 για τον Ι. Κοντοφάκα. Στις επόμενες εκλογές, που έγιναν τον Αύγουστο του 1928, ο Κούλας απέτυχε να επανεκλεγεί και πρόεδρος εξελέγη ο Αναστάσιος Τασιούλας.
Ο Νικόλαος Κούλας προσχώρησε στο Προοδευτικό Κόμμα και μετέσχε στο συνέδριό του, το 1932. Πέθανε σε ηλικία 77 ετών το 1937.
Γιος του ήταν ο δικηγόρος Αθανάσιος Ν. Κούλας (1916 - 1981).
Νταλαμπά (νομαρχία)

Γεωγραφία

Η Νταλαμπά βρίσκεται δυτικά της Γουινέας και κεντρικά του Μαμού. Συνορεύει στα δυτικά με την Πιτά, στα νότια με το Μαμού, στα νότια με την Κιντιά, στα βόρεια με την Κουμπιά, στα βορειοδυτικά με το Λαμπέ και στα βορειοανατολικά με το Τουγκουέ.